A Bizottság 879/2004/EK rendelete

(2004. április 29.)

egy takarmányokban már engedélyezett adalékanyag (Saccharomyces cerevisiae) új alkalmazásának ideiglenes engedélyezéséről

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1756/2002/EK rendelettel módosított [1], a takarmány-adalékanyagokról szóló, 1970. november 23-i 70/524/EGK tanácsi irányelvre [2], és különösen annak 3. cikkére és 9e. cikke (1) bekezdésére,

mivel:

(1) A 70/524/EGK irányelv előírja, hogy semmilyen adalékanyagot nem lehet forgalomba hozni közösségi engedély nélkül.

(2) A 70/524/EGK irányelv C. mellékletének II. részében említett adalékanyagok esetében, melyek közé a mikroorganizmusok is tartoznak, egy már engedélyezett adalékanyag új alkalmazására ideiglenes engedély adható, ha a fenti irányelvben megállapított feltételek teljesülnek, és a rendelkezésre álló eredmények figyelembevételével ésszerűen feltételezhető, hogy takarmányokban alkalmazva a fenti irányelv 2. cikke a) pontjában említett hatások valamelyikével bír. Ilyen ideiglenes engedély a fenti irányelv C. mellékletének II. részében említett adalékanyagok esetében legfeljebb négyéves időtartamra adható.

(3) A Saccharomyces cerevisiae (MUCL 39885) mikroorganizmus-készítmény alkalmazását első alkalommal malacokra és hízómarhákra vonatkozóan az 1411/1999/EK bizottsági rendelet [3] engedélyezte ideiglenesen.

(4) Az ezen adalékanyag engedélyének tejelő tehenekre történő kiterjesztése iránti kérelem alátámasztására új adatokat nyújtottak be

(5) Az ezen adalékanyag új alkalmazására benyújtott engedélykérelem értékelése azt mutatja, hogy a 70/524/EGK irányelvben az ideiglenes engedélyezésre előírt feltételek teljesülnek.

(6) Az Európai Élelmiszerbiztonsági Hatóság (a takarmányban használt adalékanyagokkal és termékekkel vagy anyagokkal foglalkozó tudományos testület) 2004. január 27-én kedvező véleményt adott ezen adalékanyagnak a tejelő tehenek állatkategóriában történő, e rendelet mellékletében meghatározott felhasználási feltételekkel való használatának biztonságosságáról.

(7) Ezen adalékanyag tejelő tehenek esetében történő alkalmazását ezért egy négyéves időtartamra ideiglenesen engedélyezni kell.

(8) A kérelem értékelése azt mutatja, hogy bizonyos eljárásokat kell előírni a munkavállalóknak a mellékletben meghatározott adalékanyag hatásaitól való védelmére. Ezt a védelmet a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv [4] alkalmazásával kell biztosítani.

(9) Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A RENDELETET:

1. cikk

A mellékletben szereplő, a "Mikroorganizmusok" csoportjába tartozó készítmény takarmány-adalékanyagként való alkalmazása a mellékletben megállapított feltételekkel ideiglenesen engedélyezett.

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. április 29-én.

a Bizottság részéről

David Byrne

a Bizottság tagja

[1] HL L 265., 2002.10.3., 1. o.

[2] HL L 270., 1970.12.14., 1. o.

[3] HL L 164., 1999.6.30., 56. o.

[4] HL L 183., 1989.6.29., 1. o.

--------------------------------------------------

MELLÉKLET

Szám (vagy EK-szám) | Adalékanyag | Vegyi képlet, leírás | Állatfaj vagy állatkategória | Maximális életkor | Legkisebb tartalom | Legnagyobb tartalom | Egyéb rendelkezések | Az engedélyezési időtartam lejárta |

CFU/kg a teljes értékű takarmányban | CFU/kg a teljes értékű takarmányban |

Mikroorganizmusok

14. | Saccharomyces cerevisiae MUCL 39885 | Saccharomyces cerevisiae készítmény, melynek legkisebb tartalma: por, gömb és ovális granulátum formában: 1 x 109 CFU/adalékanyag-gramm | Tejelő tehenek | – | 1,23 x 109 | 2,33 x 109 | Az adalékanyag és az előkeverék használati utasításában feltüntetendő a tárolási hőmérséklet, az eltarthatósági időtartam és a pelletálási stabilitás. A Saccharomyces cerevisiae mennyisége a napi adagban nem haladhatja meg a 8,4 x 109 CFU/100 testtömeg-kilogrammot 600 kg-ig. 600 kg felett minden további 100 testtömeg-kilogrammra 0,9 x 109 CFU-t kell hozzáadni. | 2008.5.3. |

--------------------------------------------------